《秋怀用昌黎韵 其一》
清代·李经述

研精虑贵深，进学力务猛。涌地百斛泉，穷源必巨绠。

造之为人功，得之为天幸。首基伊维何，纷华悉除屏。

日月双轮奔，倏忽已灭景。抚躬益精进，灵台光囧囧。

情田长良苗，心地锄荒梗。培养期中实，省察防外骋。

贯通于一旦，奚事更端请。

作者简介：李经述，字仲彭，合肥人。光绪乙酉举人，袭一等肃毅侯，官四品京堂。有《李袭侯遗集》。